4 Jehofa ke Motlhatlheledi wa rona yo Mogolo. O dirisa karolo e e bonalang ya phuthego ya gagwe go naya batlhanka ba gagwe mo lefatsheng kaelo ya kafa ba ka rerang ka teng. (Isa. 30:20, 21) Go thusa mo ntlheng eno, phuthego nngwe le nngwe e tshwara Sekolo sa Bodiredi sa Puso ya Modimo beke le beke, mme sekolo seno se diretswe go thusa batho botlhe ba ba ikwadisitseng mo go sone go nna baboledi ba ba atlegang ba Bogosi jwa Modimo. Go dirisiwa Baebele thata mo sekolong seno. Lefoko la ga Jehofa le le tlhotlheleditsweng le re bolelela gore re rute eng. Gape le re bontsha gore ke mekgwa efe ya go ruta e e nang le matswela le e e tshwanetseng. Mo Sekolong sa Bodiredi sa Puso ya Modimo, ka metlha re gakololwa gore re tla nna barutisi ba ba nang le bokgoni fa re dirisa Lefoko la Modimo fa re ruta, fa re dirisa dipotso ka tsela e e nang le matswela, fa re ruta ka tsela e e motlhofo e bile re kgatlhegela ba bangwe ka tsela ya mmatota. A re sekasekeng dintlha tseno ka bongwe ka bongwe. Go tswa foo re tla tlotla kafa re ka fitlhelelang pelo ya moithuti ka teng.